**12. pielikums**

Valsts pētījumu programmas

“Bioloģiskās daudzveidības

prioritāro rīcību programmā noteikto pētījumu izstrāde”

projektu pieteikumu otrā atklātā konkursa nolikumam

**Projekta pieteikuma darba uzdevumi MK rīkojuma 6.3. un 6.4. apakšpunktā noteikto uzdevumu izpildei**

**Programmas uzdevumi:**

1. MK rīkojuma 6.3. apakšpunkts - izstrādāt zinātniski pamatotus priekšlikumus optimālai ES nozīmes sugu un biotopu telpiskai savienotībai (konektivitātei), iekļaujot vienotā dabas teritoriju tīklā īpaši aizsargājamās dabas teritorijas, mikroliegumus un ārpus aizsargājamo dabas teritoriju tīkla esošos biotopus un sugu dzīvotnes.

Darba uzdevums

1.1. Ievērojot biotopu konektivitātes jeb savienojamības pieeju, noteikt/iezīmēt teritorijas, kur dabas vērtību koncentrācija ir visaugstākā un sniegt priekšlikumus par tālākajiem virzieniem šo teritoriju aizsardzībai (jaunas īpaši aizsargājamās dabas teritorijas, mikroliegumi vai citi aizsardzības pasākumi).

1.2. Izmantojot telpiskās analīzes rīkus un jau esošos zālāju konektivitātes datus, noteikt teritorijas, Natura 2000 tīkla stiprināšanai un aizsargāto dabas teritoriju attīstībai (Biotopu konektivitātes modelis visā valsts teritorijā, arī ārpus aizsargājamām teritorijām, kas iezīmēs zālāju un mežu teritorijas, ņemot vērā ES Bioloģiskās daudzveidības stratēģijas līdz 2030. gadam uzstādījumus).

1.3.Ņemot vērā konektivitāti jeb savienojamības pieeju, izstrādāt priekšlikumus prioritāri veicamajiem apsaimniekošanas pasākumiem un vietu noteikšanai atbilstoši 1.1. darba uzdevumā ierosinātajiem aizsardzības priekšlikumiem, ņemot vērā īpašumtiesības.

Bioloģiskajai daudzveidībai (prioritāri – Biotopu direktīvas[[1]](#footnote-2) I un II pielikuma biotopu un sugu) nozīmīgu aizsargājamu teritoriju tīkla funkcionalitāte un savienotība Latvijā: analīze un priekšlikumi tīkla uzlabošanai

Šī pētījuma gala rezultātā tiek sagatavots apvienotais mežu un zālāju konektivitātes modelis, kā arī prioritāri veicamo apsaimniekošanas pasākumu priekšlikumi labvēlīga aizsardzības statusa nodrošināšanai, norādot konkrētas prioritārās vietas.

2. MK rīkojuma 6.4. apakšpunkts - pētījumi par biotopu dinamiku, ko ietekmē dažādas apsaimniekošanas metodes un klimata mainība, nodrošināt ekosistēmu pakalpojumu un vērtību novērtēšanu, lai noteiktu prioritātes aizsardzības pasākumu plānošanai, ņemot vērā izmaksu efektivitāti, kā arī izstrādāt un aprobēt bioloģiskās daudzveidības ilgtspējas, dabas aizsardzības un atjaunošanas ekonomisko modeli (izveidot kompensējošo pasākumu katalogu, novērtēt ietekmes mazināšanas un kompensējošo pasākumu pakāpi).

Darba uzdevums

2.1. pētījumā izstrādāt vairākus alternatīvos scenārijus, ņemot vērā nākotnes prognozes un stratēģiskos uzstādījumus politikas plānošanas dokumentos, lai rastu optimālu līdzsvaru, salāgojot klimata pārmaiņu mazināšanas mērķus ar dabas aizsardzības mērķiem, veicinot ilgtspējīgu teritoriju attīstību. Scenārijos iekļaut tādus pasākumus, kas saistīti ar zemes izmantošanu (piemēram, zemes apsaimniekošana un infrastruktūras attīstība, tostarp atjaunojamo energoresursu izmantošanai).

2.2. izveidot līdzsvarotu pasākumu kopumu, kas saskaņotu 2.1. darba uzdevumā minēto mērķu sasniegšanas scenārijus, pielāgojoties klimata mainībai un veicinot ilgtspējīgu saimniecisko darbību, vienlaikus arī nodrošinot dabas saglabāšanu nākamajām paaudzēm.

2.3. prognozēt klimata pārmaiņu ietekmi uz ekosistēmām, ES nozīmes biotopiem un sugām Latvijā: daudzpusīga ietekmju analīze un pielāgošanās iespējas.

Ilgtermiņa ekosistēmu un biotopu dinamika dažādu apsaimniekošanas pieeju ietekmē. VPP: Aizsargājamo biotopu apsaimniekošanas pasākumu efektivitātes novērtējuma metodikas izstrāde un aprobēšana.

1. Padomes 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību, kas pieejama [šeit](https://eur-lex.europa.eu/legal-content/LV/ALL/?uri=celex%3A31992L0043) [↑](#footnote-ref-2)